Euroopa Liidu Teataja L 052 , 04/03/1993 Lk 0018 - 0021

Soomekeelne eriväljaanne: Peatükk 15 Köide 12 Lk 0087

Rootsikeelne eriväljaanne: Peatükk 15 Köide 12 Lk 0087



Nõukogu direktiiv 93/5/EMÜ, 25. veebruar 1993, liikmesriikidelt komisjonile antava abi ja liikmesriikide koostöö kohta toidualaste küsimuste teaduslikul uurimisel EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 100a, võttes arvesse komisjoni ettepanekut, [1] koostöös Euroopa Parlamendiga, [2] võttes arvesse majandus- ja sotsiaalkomitee arvamust [3] ning arvestades, et: toiduainete siseturu väljakujundamiseks ja tõrgeteta toimimiseks on vaja uurida ja hinnata toidualaseid teadusküsimusi, eriti kui need küsimused on seotud inimeste tervisega; tarbijatel on õigus sellele, et ühenduse toidupoliitikaga edendataks toidu ohutust, eelkõige toitumise ning mikrobioloogiliste ja toksikoloogiliste küsimustega seotud aspektides; selle ülesande täitmise abistamiseks moodustas komisjon otsusega 74/234/EMÜ [4] toidu teaduskomitee; mitmed direktiivid nõuavad praegu tervisekaitse küsimustes kõnealuse komiteega konsulteerimist, nagu näiteks direktiivid dieettoiduainete, toiduainetega kokkupuutuvate ainete ja toodete, lisaainete, lõhna- ja maitseainete ning ekstrahentide kohta; toidu teaduskomitee peaks toitu, toitumist ja tervishoidu mõjutava ühenduse poliitikaga palju laialdasemalt seotud olema; piisava teadusliku baasi saavutamise protsess toidu ohutusega seotud küsimustes peab tarbijate ja tööstuse huvides olema sõltumatu, läbipaistev ja tõhus ning kajastama kõikide liikmesriikide olukorda; kõnealuse komitee tõrgeteta toimimise tagamiseks vajab ühendus liikmesriikide teaduslikku tuge; ühendus vajab teaduslikku tuge ka muudes avalikku huvi pakkuvates ja siseturu toimimise seisukohast olulistes küsimustes, nagu toidu saastumisega seotud juhtumite käsitlemine ja üldjuhud, kui on vaja näha ette uued eeskirjad inimeste tervist mõjutada võivate toiduainete kohta; nende ülesannete täitmise tagamiseks peab komisjonil olema juurdepääs liikmesriikide käsutuses olevale teabele ja abile, mis peab ülesannete täitmist lihtsustama; liikmesriikides on erinevad organid, kelle ülesanne on anda oma valitsustele teaduslikku tuge toiduainetega seotud küsimustes; neid ressursse tuleb kasutada efektiivselt, et toetada ühenduse tegevust koostöö kaudu; liikmesriigid võtavad oma vahendite piires kõik vajalikud meetmed, sealhulgas finantsmeetmed, et võimaldada oma pädevatel asutustel ja organitel komisjoniga koostööd teha ja anda komisjonile vajalikku abi toiduga seonduvate avalikku huvi pakkuvate küsimuste teaduslikul uurimisel; kõnealuseid organeid reguleerivad sätted tuleb ühtlustada, et need organid saaksid teha komisjoniga koostööd, eelkõige selleks, et töötada olemasolevate teaduslike andmete põhjal välja toiduainete vaba liikumist tagavad tulevased eeskirjad; toidu teaduskomitee pädevust ja asjatundlikkust tuleb laiendada ja tugevdada, eelkõige eesmärgiga suurendada ühenduse efektiivsust toiduküsimustes; tuleb ette näha ka kolmandate riikide osalus selles koostöös; komisjon peab vastutama sellise koostöö korraldamise eest ja liikmesriigid peavad teda alalise toidukomitee raames abistama; siseturu väljakujundamine peaks kaasa tooma ühenduse suurema osaluse rahvusvaheliste organisatsioonide istungitel ja nende organisatsioonide töös, kui käsitletakse toiduaineid, samuti kahepoolsetes suhetes, ON VASTU VÕTNUD KÄESOLEVA DIREKTIIVI: Artikkel 1 1. Liikmesriigid võtavad vajalikke meetmeid, et võimaldada oma pädevatel asutustel ja organitel komisjoniga koostööd teha ja anda komisjonile vajalikku abi toiduga seonduvate avalikku huvi pakkuvate küsimuste teaduslikul uurimisel, eelkõige tervisekaitse valdkonnas näiteks selliste distsipliinide kaudu, mis on seotud meditsiini, toitumise, toksikoloogia, bioloogia, hügieeni, toidutehnoloogia, biotehnoloogia, uuendtoidu ja -protesside, riskianalüüsi meetodite, füüsika ja keemiaga. 2. a) Käesoleva direktiiviga ettenähtud koostöömenetlust kohaldatakse siis, kui nõukogu õigusakt nõuab toidu teaduskomitee arvamust. b) Vajaduse korral otsustatakse käesoleva direktiiviga ettenähtud koostöömenetluse kohaldamine muude küsimuste suhtes, mis on seotud toidu tarbimisest tuleneva inimeste tervise ja ohutuse kaitsega, artiklis 5 sätestatud korras. Artikkel 2 Iga liikmesriik määrab asutuse või organi, kes vastutab koostöö eest komisjoniga ja artiklis 3 sätestatud ülesannete jaotamise eest liikmesriikide asjakohastele asutustele, ja teatab sellest komisjonile. Komisjon avaldab eelmises lõigus nimetatud asutuste nimekirja Euroopa Ühenduste Teatajas ja ajakohastab seda. Iga määratud asutus saadab komisjonile oma haldusalas olevate koostööprotsessis osalevate üksuste nimekirja ja selles nimekirjas tehtavad muudatused. Komisjon edastab selle teabe eespool nimetatud asutustele ja teistele huvitatud isikutele. Artikkel 3 1. Koostöös osalevate üksuste peamiste ülesannete hulka kuuluvad ka lisas nimetatud ülesanded. 2. Artiklis 5 sätestatud korras võetakse vastu järgmised meetmed: - koostöö halduskorralduse eeskirjade kehtestamine, sealhulgas: - meetmed toidu teaduskomitee soovituste läbipaistvuse tagamiseks, - toimikute esitamise ja hindamise kord; - ülesannete ja nendega seotud prioriteetide nimekirja koostamine ja selle ajakohastamine vähemalt iga kuue kuu järel. 3. Vastavalt lõike 2 teisele taandele vastuvõetud nimekirja kohased ülesanded jaotatakse artiklis 5 sätestatud korras üldise teadusekspertiisi põhjal ja liikmesriikide vahendite piires. Artikkel 4 Komisjon võib pärast artiklis 2 nimetatud asutuste või organitega konsulteerimist kutsuda kolmandate riikide üksusi osalema vabatahtlikult käesoleva direktiivi eesmärkide saavutamiseks vajalike ülesannete, eelkõige artikli 3 lõike 2 teises taandes nimetatud nimekirjas loetletud ülesannete täitmisel. Kui kolmanda riigi üksus on nõustunud ülesannete täitmisel osalema, võtab komisjon tema osalust arvesse artikli 3 lõikes 3 nimetatud ülesannete jaotamisel. Ühelgi juhul ei või esimeses lõigus nimetatud osalusega kaasneda kulusid ühenduse eelarvest. Artikkel 5 Komisjoni abistab otsusega 69/414/EMÜ [5] moodustatud alaline toidukomitee, edaspidi "komitee". Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtudes küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta. Kui kavandatavad meetmed on komitee arvamusega kooskõlas, võtab komisjon need vastu. Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega. Kui nõukogu ei ole otsust teinud kolme kuu jooksul alates nõukogu poole pöördumisest, võtab komisjon ettepandud meetmed vastu, välja arvatud juhul, kui nõukogu on lihthäälteenamusega olnud kõnealuste meetmete vastu. Artikkel 6 Komisjon esitab Euroopa Parlamendile ja nõukogule aruande toidu teaduskomitee struktuuride, töö ja tulemuslikkuse kohta kolme aasta jooksul alates käesoleva direktiivi rakendama hakkamisest ja seejärel iga kolme aasta tagant. Artikkel 7 1. Liikmesriigid jõustavad käesoleva direktiivi järgimiseks vajalikud õigus- ja haldusnormid enne 1. juunit 1993. Liikmesriigid teatavad sellest viivitamata komisjonile. Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise vormi kehtestavad liikmesriigid. 2. Liikmesriigid edastavad komisjonile käesoleva direktiiviga reguleeritavas valdkonnas vastuvõetud põhilised siseriiklikud õigusnormid. Artikkel 8 Käesolev direktiiv on adresseeritud liikmesriikidele. Brüssel, 25. veebruar 1993 Nõukogu nimel eesistuja J. Trøjborg [1] EÜT C 108, 23.4.1991, lk 7 ja EÜT C 107, 28.4.1992, lk 13. [2] EÜT C 94, 13.2.1992, lk 286 ja 20. jaanuari 1993. aasta otsus (Euroopa Ühenduste Teatajas seni avaldamata). [3] EÜT C 14, 20.1.1992, lk 6. [4] EÜT L 136, 20.5.1974, lk 1. [5] EÜT L 291, 19.11.1969, lk 9. -------------------------------------------------- LISA Koostöös osalevate üksuste peamised ülesanded hõlmavad järgmist: - protokollide koostamine toidu koostisosadega seotud riskianalüüside jaoks ja toiteväärtuse hindamise meetodite väljatöötamine; - toidu toiteväärtuse piisavuse hindamine; - ühenduse eeskirjades esitatud katseandmete kontrollimine ja monograafia koostamine toidu teaduskomiteele hindamiseks; - toidu tarbimise ülevaadete koostamine, eelkõige ülevaadete, mis on vajalikud lisaainete kasutustingimuste määramiseks või hindamiseks või muude toidus leiduvate ainete piirnormide ettenägemiseks; - eri liikmesriikide toidukomponentide või toidus sisalduvate bioloogiliste või keemiliste saasteainete uuringute läbiviimine; - komisjoni abistamine ühenduse rahvusvaheliste kohustuste järgimisel, andes erialast nõu toidu ohutuse küsimustes. --------------------------------------------------